Vazirlar Mahkamasi huzuridagi Davlat soliq bosh boshqarmasi tarkibida valyuta tushumlarini nazorat qilish bo‘yicha maxsus bo‘linmalar tashkil etish to‘g‘risida

“O‘zbekiston Respublikasining davlat mustaqilligi asoslari to‘g‘risida”gi Qonunga muvofiq va respublika valyuta jamg‘armasini shakllantirishning barqarorligini ta’minlash, xorijiy valyutada olinadigan soliqlar, yig‘imlar va boj to‘lovlarini hisoblash, to‘lashning to‘g‘riligini, ularning o‘z vaqtida to‘langanligini va to‘liqligini nazorat qilishni tartibga solish maqsadida Vazirlar Mahkamasi qaror qiladi:
 1. Vazirlar Mahkamasi huzuridagi Davlat soliq bosh boshqarmasi tarkibida Valyuta tushumlarini nazorat qilish bo‘yicha maxsus boshqarma va Qoraqalpog‘iston Respublikasi, viloyatlar va Toshkent shahar davlat soliq boshqarmalarida tegishli bo‘linmalar tashkil etilsin.
 Davlat soliq organlari xodimlari soni 100 kishiga, shu jumladan, markaziy apparat xodimlari soni 20 kishiga ko‘paytirilsin. Qo‘shimcha ravishda Davlat soliq bosh boshqarmasi boshlig‘ining o‘rinbosari lavozimi joriy etilsin. Moliya vazirligi qo‘shimcha ravishda ajratilgan xodimlar sonini saqlash uchun zarur mablag‘lar va limitlar ajratishni nazarda tutsin.
 2. Belgilansinki, Valyuta tushumlarini nazorat qilish maxsus boshqarmasi va uning hududiy bo‘linmalari o‘z faoliyatlarida O‘zbekiston Respublikasining soliq organlari to‘g‘risidagi amalda bo‘lgan qonunlarga amal qiladilar va quyidagi asosiy vazifalarni bajaradilar:
 a) O‘zbekiston Respublikasining xorijiy valyutada olinadigan va soliqlar, yig‘imlar, boj to‘lovlarini va boshqa majburiy to‘lovlarni hisoblash va to‘lash tartibi to‘g‘risidagi qonunlarga rioya qilinishi ustidan nazoratni ta’minlash, shu jumladan:
 mahsulotlarni, ishlarni va xizmatlarni eksport qilishdan olinadigan majburiy ajratmalarning tushishi;
 valyutani chet elga o‘tkazishda xorijiy investorlarning daromadlariga solinadigan soliqlarning tushishi;
 xorijiy sarmoya ishtirokida tuzilgan korxonani, tashqi iqtisodiy faoliyat qatnashchilarini, shuningdek, tovarlarni xorijiy valyutada sotuvchi va xorijiy valyutada xizmat ko‘rsatuvchi shaxslarni ro‘yxatdan o‘tkazganlik uchun boj to‘lovlari va yig‘imlar to‘lanishi;
 valyuta qiymatiga ega bo‘lib respublika valyuta jamg‘armasiga kiritiluvchi musodara qilingan tovar-moddiy boyliklar va kontrabanda puli tushishi;
 o‘z faoliyatini O‘zbekiston Respublikasi hududida amalga oshiruvchi jismoniy va yuridik shaxslar tomonidan O‘zbekiston Respublikasi qonunlariga binoan joriy etilgan boshqa soliqlar va majburiy to‘lovlar to‘lanishi ustidan nazoratni ta’minlash;
 b) respublika valyuta jamg‘armasini shakllantirish sohasidagi davlat siyosatini amalga oshirishda qatnashish;
 v) xorijiy valyutada soliq to‘lovchilarni, soliq solinadigan obyektlarni, daromadlarni to‘liq va o‘z vaqtida hisobga olishni ta’minlash;
 g) chet el valyutasiga sotiladigan yoki valyuta qiymatiga ega bo‘lib musodara qilingan, egasiz mol-mulkni, vorislik huquqi bo‘yicha davlat ixtiyoriga o‘tgan mol-mulkni va xazinalarni hisobga olishni hamda sotishni nazorat qilish;
 d) xorijiy davlatlar bank muassasalarida ochilgan O‘zbekiston Respublikasi rezidentlarining valyuta schyotlari va sarmoyalarining harakatini nazorat qilish, ikki marta soliq solishlarni bartaraf etish va investitsiyalarni himoya qilish to‘g‘risidagi hukumatlararo shartnomalarni amalga oshirish;
 e) O‘zbekiston Respublikasining soliqlar, yig‘imlar, boj to‘lovlarini va boshqa majburiy to‘lovlarni hisoblash va to‘lash sohasidagi qonunlarini buzganlik uchun chet el valyutasida moliyaviy sanksiyalarni belgilangan tartibda qo‘llash;
 j) xorijiy valyutadagi soliqlar, yig‘imlar, boj to‘lovlarini va boshqa majburiy to‘lovlarni hisoblash va to‘lash tartibi to‘g‘risidagi amaldagi qonunlarni tushuntirish va amalga oshirish yuzasidan xizmatlar ko‘rsatish;
 z) xorijiy valyutadagi soliqlar, yig‘imlar, boj to‘lovlarini va boshqa majburiy to‘lovlarni hisoblash va to‘lash masalalari bo‘yicha shikoyatlarni belgilangan tartibda ko‘rib chiqish.
 3. Belgilab qo‘yilsinki:
 Valyuta tushumlarini nazorat qilish bo‘yicha maxsus boshqarma boshlig‘i Davlat soliq bosh boshqarmasi boshlig‘ining o‘rinbosari hisoblanadi va O‘zbekiston Respublikasi Vazirlar Mahkamasi tomonidan tayinlanadi;
 Qoraqalpog‘iston Respublikasi, viloyatlar va Toshkent shahar davlat soliq boshqarmalari valyuta tushumlarini nazorat qiluvchi bo‘limlarining boshliqlari tegishli davlat soliq boshqarmalari boshliqlarining o‘rinbosarlari hisoblanadilar va Davlat soliq bosh boshqarmasining boshlig‘i tomonidan tayinlanadilar;
 O‘zbekiston Respublikasi soliq qonunlarini buzganlik, o‘z xizmat burchlarini bajarmaganlik yoki ko‘ngildagidek bajarmaganlik uchun Valyuta tushumlarini nazorat qilish bo‘yicha maxsus boshqarmaning va uning hududiy bo‘linmalarining mansabdor shaxslari amaldagi qonunga muvofiq intizomiy, ma’muriy yoki jinoiy javobgarlikka tortiladilar.
 4. Moliya vazirligi Markaziy bank va Davlat soliq bosh boshqarmasi bilan birgalikda bir oy muddatda amaldagi qonunlarga muvofiq xorijiy valyutada daromad oluvchi yuridik va jismoniy shaxslar tomonidan budjetga chet el valyutasida to‘lanadigan soliqlar va boshqa majburiy to‘lovlarni hisoblash va to‘lash tartibini, shuningdek, statistika hisobotining shakllarini ishlab chiqsin.
 5. O‘zbekiston Respublikasi Markaziy banki Tashqi iqtisodiy faoliyat milliy banki bilan birgalikda maxsus schyotlar ochish va chet el valyutasida hisob-kitob yuritish tartibini belgilovchi normativ hujjatlarga tegishli o‘zgartirishlar kiritsin, bunda yuridik shaxslarning budjet oldidagi qarzlarini birinchi navbatda va bahslashmaydigan tartibda uzishni nazarda tutsin. O‘zbekiston Respublikasi Moliya vazirligi zarur bo‘lgan hollarda budjet daromadlari va xarajatlari klassifikatsiyasiga tegishli o‘zgartirishlar kiritsin.
 6. Respublika soliq organlari funksiyalarining kengayishi munosabati bilan, shuningdek, ularning moddiy-texnika negizlarini rivojlantirish va mustahkamlash, hisobga olish, nazorat qilish, aloqani avtomatlashtirishning zamonaviy vositalarini qo‘llash uchun zarur shart-sharoitlar yaratish maqsadida:
 O‘zbekiston Respublikasi Moliya vazirligi Davlat soliq bosh boshqarmasi taqdim etgan hisob-kitoblar bo‘yicha kompyuter, tashkiliy texnika, jihozlar va aloqa vositalari sotib olish va o‘rnatish uchun zarur bo‘lgan mablag‘larni ajratsin;
 tekshirishlar va taftishlar davomida qo‘shimcha hisobga olingan mablag‘larning, shuningdek, xorijiy valyutada solinadigan soliqlar, yig‘imlar, boj to‘lovlarini va boshqa majburiy to‘lovlarni hisoblash va to‘lash sohasidagi qonunlarni buzganlik uchun undirilgan moliyaviy sanksiyalardan tushgan mablag‘larning 10 foizini soliq organlarini rivojlantirish jamg‘armasiga yo‘naltirishga ruxsat etilsin;
 Toshkent shahar hokimligi Davlat soliq bosh boshqarmasi apparatining barcha bo‘limlarini joylashtirish uchun Toshkent shahar, Abay ko‘chasi, 4-uydagi binolarni bo‘shatish bilan bog‘liq masalalarni hal qilsin;
 Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari mintaqaviy soliq organlari ishlab chiqarish maydonlarini kengaytirish masalasini hal qilsinlar,
 O‘zbekiston Respublikasi Aloqa vazirligi Davlat soliq bosh boshqarmasi bilan birgalikda soliq organlarining yagona kompyuter tarmog‘ini va zarur ma’lumotlar negizini tashkil etishni hisobga olib, aloqa kanallarini ishga tushirishni ta’minlasin;
 “O‘zshartnomasavdo”, Tashqi iqtisodiy aloqalar vazirligi kompyuter va tashkiliy texnikalar sotib olishda Davlat soliq bosh boshqarmasiga yordam ko‘rsatsinlar.
 7. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosarlari B. S. Hamidov va O‘. T. Sultonov o‘rtoqlar zimmasiga yuklatilsin. Qarorning qanday bajarilayotganligi Vazirlar Mahkamasining 1993-yil iyul oyidagi yig‘ilishida ko‘rib chiqilsin.